  Майя Бывальцева 24-тӥ инвожое Удмуртиысь куасэн бызьылӥсь, кыказ Паралимпи шудонъёсы пыриськись Владимир Кононов Биатлонъя олимпи резервъя спортшколаысь 50 спортсменъёс понна паралимпи урок ортчытӥз. Cо сярысь элькунысь Спортъя дасяськонъя центрлэн «ВКонтакте» мерлыко вотэсысь огиназ ивортэмын. Спортысь дано мастер Владимир Кононов пиналъёслы аслаз улонэз, спортэ вуэмез, вормонъёс дорозь сюресэз сярысь вераз. Владимир Кононов 2010-тӥ арын Ванкуверын Паралимпи шудонъёсын суй-пыдзыя сӧсыр спортсменъёс пӧлын куасэн бызьылонын бронза медаль утӥз, 2014-тӥ арын Сочиын – азвесь. Дуннелэн, Россилэн чемпионэз. «За заслуги перед Отечеством» орденлэн 1-тӥ но 2-тӥ степенё медальёсыныз пусъемын Тодэ вайытом, азьвылгес Паралимпи шудонъёслэн кык полэс чемпионэз Владислав Лекомцев Удмуртиысь Олимпи резервъя школаысь пинал уясьёсын пумиськылӥз. «Паралимпи урок» ӵектос – пинал спортсменъёслэн Удмуртиысь паралимпиецъёсын пумиськонъёссы. Спортъя школаосын дышетскисьёс доры озьы ик вуылозы следж-хоккеист Владимир Каманцев, велосипедистъёс Сергей Пудов но Арслан Гильмутдинов, спортын сюрессэс али кутскись сӧсыр спортсменъёс. Тегъёс: Спорт Ижкар Биатлон Удмуртия пиналъёс куасэнбызьылон Паралимпиада  